b"\n_START_ARTICLE_\nPont de l'Estat\n_START_SECTION_\nDescripci\xc3\xb3\n_START_PARAGRAPH_\nL'estructura \xc3\xa9s de bigues de ferro sostinguda per dues grans pilastres de secci\xc3\xb3 oval constru\xc3\xafdes amb formig\xc3\xb3 i carreus de pedra. La seva llarg\xc3\xa0ria aproximada \xc3\xa9s de 335 metres, i l'amplada d'uns 10 metres. Es troba a un nivell superior al de les dues ribes del riu, per la qual cosa s'hi accedeix mitjan\xc3\xa7ant una rampa a cada banda, sostinguda per sengles arcades de mig punt per sota de les quals es pot circular. L'estructura de ferro es compon de grans bigues longitudinals sostingudes sobre pilastres, a la vegada que mantenen tota la s\xc3\xa8rie de biguetes transversals sobre les quals es col\xc2\xb7loc\xc3\xa0 el pas. Aquest consta de via central a nivell i tres grans arcs tamb\xc3\xa9 de ferro i rebaixats que recorren el pont longitudinalment.\n_START_SECTION_\nHist\xc3\xb2ria\n_START_PARAGRAPH_\nLa denominaci\xc3\xb3 \xc2\xabPont de l'Estat\xc2\xbb venia per oposici\xc3\xb3 al Pont de la Cinta, constru\xc3\xaft pocs anys abans per iniciativa privada, que era de peatge. Aquest ocupava el lloc on ara hi ha el monument a la batalla de l'Ebre. De fet, el monument s'aixeca sobre les restes d'una de les pilastres del pont. El director de les obres del pont de la Cinta fou Josep M. Cornet i es va inaugurar el 8 de juny de 1895; el seu cost fou de 371.720,61 pessetes. L'arrendament a mans privades dur\xc3\xa0 algun temps._NEWLINE_L'actual pont es va construir el 1939 substituint l'anterior, volat el 1938 pels republicans, uns mesos abans de la batalla de l'Ebre. Es va inaugurar el 4 d'abril de 1941. La construcci\xc3\xb3 del pont anterior, dit \xc2\xabde l'Estat\xc2\xbb, s'havia iniciat l'any 1893. Havia estat adjudicat en subhasta a La Maquinista Terrestre i Mar\xc3\xadtima, i foren els enginyers Mosso, Corvet i Junoy els que en van fer el replantejament definitiu. En la seva \xc3\xa8poca tingu\xc3\xa9 molta import\xc3\xa0ncia perqu\xc3\xa8 fou el primer pont met\xc3\xa0l\xc2\xb7lic soldat de l'Estat. El 1900 s'hi van col\xc2\xb7locar unes escales de fusta perqu\xc3\xa8 hi poguessin accedir els vianants. El 1910 es va decidir enderrocar els edificis que seguien la l\xc3\xadnia del riu a l'altura de la pla\xc3\xa7a de la Constituci\xc3\xb3 per poder construir una rampa que permet\xc3\xa9s l'acc\xc3\xa9s als vehicles. La seva estructura era semblant a la de l'actual pont del ferrocarril._NEWLINE_El mar\xc3\xa7 de 2015 l'Ajuntament va presentar el nou pla de rehabilitaci\xc3\xb3 del pont, que preveia pintar-lo de blanc, ampliar-lo per encabir-hi carrils bici i la possibilitat d'il\xc2\xb7luminar-lo de nit amb llums de colors.L'actuaci\xc3\xb3 va superar el mili\xc3\xb3 d'euros i va finalitzar a principis de novembre de 2017."